Meta fl-aħħar jiem il-Kummissjoni Ewropea approvat il-baġit għas-sena d-dieħla kienu ppubblikati wkoll żewġ rapport ta' analiżi. Wieħed iffokat fuq il-baġit ta' pajjiżna għas-sena d-dieħla u ieħor li ta ħarsa lejn is-sitwazzjoni tal-impjiegi fl-Ewropa. Dak magħruf bħala Commission Staff Working Document, li kien ippubblikat mal-analiżi tal-baġit, ikkonferma kemm il-baġit ippreżentat huwa wieħed soċjali. Dan biex il-Kap tal-Oppożizzjoni baqa' l-uniku vuċi li tgħid mod ieħor. Tant li l-analiżi tal-esperti tal-Kummissjoni Ewropea fuq il-baġit ta' pajjizna ġġib fix-xejn l-istqarrijiet tal-Kap tal-Oppożizzjoni li dan kien "baġit kożmetiku" u li mhux minnu li kien wieħed soċjali. Fil-fatt hemm partijiet sħaħ li jenfasizzaw kemm il-baġit kien wieħed soċjali. "Fejn għandha x'taqsam in-nefqa, il-baġit jinkludi għadd kbir ta' miżuri soċjali maħsuba biex iwasslu għal ġustizzja soċjali, partikolarment billi jindirizzaw l-inugwaljanza soċjali u b'mod proattiv jindirizzaw lil dawk f'riskju ta' faqar, b'emfasi partikolari fuq sezzjoni bi dħul baxx u pensjonanti," jgħid ir-rapport tal-Kummissjoni Ewropea li jagħti rendikont ta' miżuri li fosthom jerġa' jissemma l-in work benefit, iż-żieda fl-allowance supplimentari, iż-żieda fil-pensjonijiet, ir-riforma fil-pensjoni tad-diżabbiltà, iż-żieda fis-sussidju tal-kera, l-estensjoni tal-proġett tal-carer id-dar u inizjattivi oħra bħall-fond ta' kumpens għall-inġustizzji. Ir-rapport, li jimmarka d-dħul mill-Fond ta' Ċittadinanza b'investiment, jinnota wkoll kif il-baġit jaħseb biex jonfoq parti mill-fondi tal-fond għall-iżvilupp soċjali kemm f'investiment pubbliku, kif ukoll in-nefqa kurrenti. Jingħad li dawn il-miżuri soċjali jżidu d-defiċit tal-Gvern b'0.5%. Biex dan ifisser li l-Gvern seta' elimina għal kollox id-defiċit mis-sena d-dieħla, iżda minflok għażel li jkompli jilħaq din il-mira skont il-pjan oriġinali biex iwieżen dawk il-familji li jifilħu l-inqas. Ekonomisti li tkellmu mal-gazzetta KullĦadd fissru kif dan ir-rapport huwa l-aqwa ċertifikat li juri li l-Gvern jagħti importanza lill-ġlieda kontra l-faqar u l-esklużjoni soċjali. "Minn stimi tal-Kummissjoni Ewropea, li kieku ma tħabbarx il-pakkett soċjali, kieku s-sena d-dieħla pajjiżna ma kien ikollu l-ebda defiċit fiskali. Però jirriżulta li l-Gvern ħass li kontra l-mewġa ta' awsterità f'pajjizi madwarna, issa huwa ż-żmien biex ikun miġġieled bil-qawwa r-riskju ta' faqar u esklużjoni soċjali," qalu l-esperti li tkellimna magħhom. Il-kumplament tar-rapport imbagħad semma kif Malta qed tilħaq il-miri finanzjarji tagħha bil-Gvern baqa' jżomm id-dixxiplina fiskali u ma reġax daħal fir-riskju ta' xi proċeduri ta' defiċit eċċessiv kif kien seħħ fi żmien Gvern Nazzjonalista. Meta l-baġit tal-Eks Prim Ministru Lawrence Gonzi u l-eks Ministru Tonio Fenech kien irrifjutat ukoll mill-istess Unjoni Ewropa. Aħjar mill-medja Intant, il-politika soċjali qawwija tal-amministrazzjoni preżenti toħroġ ukoll minn rapporti oħra tal-Kummissjoni Ewropa. Fil-fatt f'rapport ieħor magħruf bħala l-"Joint Employment Report", pajjiżna tpoġġa mal-pajjiżi Ewropej li kienu klassifikati aħjar mill-medja. Dan fejn tidħol ir-rata tal-qgħad, il-qgħad fost iż-żgħażagħ, ir-rata ta' riskju ta' faqar u l-inugwaljanza fid-dħul. Għal darb'oħra diversi inizjattivi li ħa pajjiżna f'dawn l-oqsma issemmew fir-rapport tal-Kummissjoni Ewropea, fosthom l-in-work benefit u t-tapering tal-beneficcji socjali. Bir-rapport isemmi kif Malta hija fost l-inqas pajjiżi li għandhom qgħad b'rata ta' inqas minn ħamsa fil-mija. Xi ħaġa li għal darb'oħra poġġietna mal-Ġermanja, meqjus minn ħafna bħala pajjiż mudell. Ir-rapport tal-Kummissjoni jinnota wkoll li naqsu n-nies fil-faqar. Tant li jsostni li "some Member States such as Estonia, Hungary, Latvia, Malta and Romania made good progress in reducing the number of poor or socially excluded people in 2015". L-istess rapport isemmi lil Malta u erba' pajjiżi oħra fejn kien hemm tnaqqis sostanzjali fir-riskju ta' faqar u esklużjoni socjali fost it-tfal. Biex dan iġib fix-xejn id-diskors tal-Kap tal-Oppożizzjoni li l-faqar f'pajjiżna qed jiżdied. L-istess rapport dettaljat tal-esperti tal-Kummissjoni Ewropea jħares lejn bosta oqsma fil-qasam tax-xogħol u fost oħrajn jinnota t-titjib li għamel pajjiżna biex jirrikonċilja l-ħajja tal-familja u dik tax-xogħol. Fost oħrajn jinnota kif mal-Ġermanja, l-Irlanda, il-Portugall u l-Lussemburgu pajjiżna għamel bidliet fil-leave tal-ġenituri għal meta jitwieledu t-tfal. Pajjiżna jibqa' wkoll fost l-inqas li għandu piż tat-taxxa, li huwa taħt it-30% meta f'pajjiżi oħra jitla għal madwar 50%.